Oekraïne gaan nie meer ‘duur steenkool’ in SA koop nieArgieffoto DTEK, Oekraïne se grootste energiemaatskappy, het Vrydag aangekondig dat hy nie meer steenkool vir die komende winter van Suid-Afrika gaan koop nie, het die Russiese nuusagentskap TASS berig. Die maatskappy gaan glo steenkool ontvang van die oostelike deel in Oekraïne wat deur anti-regeringsmagte beheer word. “Ek sal blatant wees. Ons het verlede jaar ons vingers gebrand toe ons duur steenkool van Suid-Afrika aangekoop het,” het Maxim Timchenko, uitvoerende hoof van DTEK, aan verslaggewers gesê tydens ŉ jaarlike vergadering van die Yalta Europese Strategie in Kiëf. “Ons het ŉ tarief van verhittingsaanlegte wat slegs 70% van ons uitgawes gedek het. Ons is nou in ŉ posisie waar ons nie gereed is om ingevoerde steenkool te gebruik nie.” Timchenko het gesê die maatskappy sal steenkool uit Lugansk en Donbass kry waar daar ongeveer 2 miljoen ton voorraad beskikbaar is. Hy het bygevoeg dit is “merkwaardige vordering” dat steenkoolvoorraad die afgelope twee maande in Donbass hervat het. Tot 40 000 ton steenkool word daagliks met treine na die regeringsbeheerde deel van Oekraïne vervoer.